CELEX: 62008TN0396
Language: fi
Date: 2008-09-15 00:00:00
Title: Asia T-396/08: Kanne 15.9.2008 — Freistaat Sachsen ja Land Sachsen-Anhalt v. komissio

20.12.2008   
            
            
               FI
            
            
               Euroopan unionin virallinen lehti
            
            
               C 327/30
            
         Kanne 15.9.2008 — Freistaat Sachsen ja Land Sachsen-Anhalt v. komissio
   (Asia T-396/08)
   (2008/C 327/56)
   Oikeudenkäyntikieli: saksa
   Asianosaiset
   
      Kantajat: Freistaat Sachsen ja Land Sachsen-Anhalt(asiamiehet: asianajajat T. Müller-Ibold ja T. Graf)
   
      Vastaaja: Euroopan yhteisöjen komissio
   Vaatimukset
   
               —
            
            
               Tukimenettelyssä C 18/2007 2.7.2008 tehdyn komission päätöksen (K(2008) 3178 lopull.) 1 artiklan 1 kohta on kumottava
            
         
               —
            
            
               komissio on velvoitettava korvaamaan oikeudenkäyntikulut.
            
         Oikeudelliset perusteet ja pääasialliset perustelut
   Nyt esillä oleva kumoamiskanne on nostettu tukimenettelyssä C 18/2007 2.7.2008 tehdystä Euroopan komission päätöksestä K(2008) 3178 lopull., siltä osin kuin siinä todetaan yhteismarkkinoille soveltumattomaksi suurin osa ilmoitetuista koulutustuista, joita Freistaat Sachsen ja Land Sachsen-Anhalt aikoivat myöntää DHL-yrityksen pikalähettipalveluille.
   Freistaat Sachsen ja Land Sachsen-Anhalt tukeutuvat seuraaviin kanneperusteisiin:
   Ensinnäkin kantajat väittävät, että komissio ei hyväksy suurinta osaa ilmoitetuista tuista, koska kyseessä oleviin koulutustoimenpiteisiin kohdistuvat koulutustuet eivät ole ”välttämättömiä”. Kun komissio suorittaa yleisen välttämättömyyden arvioinnin yksittäistapauksessa edellytyksenä ilmoitettujen tukien hyväksymiselle, se toimii vastoin asetuksen (EY) N:o 68/2001 (1) pakottavaa vaikutusta ja loukkaa yhdenvertaisen kohtelun ja luottamuksensuojan periaatetta. Asetuksen mukaiset arviointiperusteet ovat sitovia myös tukien osalta, jotka ylittävät poikkeusta koskevat kynnysarvot.
   Toiseksi komission pyrkimys tehdä ilmoitettujen koulutustukien hyväksyminen riippuvaksi niiden välttämättömyydestä on oikeudellisesti virheellinen myös siksi, että siinä jätetään epäoikeudenmukaisesti ottamatta huomioon ilmoitetuilla koulutustuilla tuettujen koulutustoimenpiteiden positiiviset ulkoiset markkinavaikutukset. Tällaiset ulkoiset markkinavaikutukset riittäisivät sellaisinaan perustelemaan ilmoitettujen koulutustukien soveltuvuuden yhteismarkkinoille.
   Kolmanneksi komissio tekee virheellisesti sen päätelmän, että tukien sijaintipaikan valinnalta puuttuu välttämätön kannustava vaikutus. Koulutustuet ovat todellakin välttämättömiä, koska ne olivat DHL:lle ratkaisevia Leipzig/Hallen valinnalle sijaintipaikaksi eikä DHL olisi muutoin tarjonnut siellä koulutusta. Myöskään komission väite siitä, että samanlaiset koulutuskustannukset olisivat syntyneet myös muilla valinnaisilla sijaintipaikoilla, ei pidä paikkaansa.
   Neljänneksi komissio on välttämättömyyttä tutkiessaan tukeutunut asiattomiin kriteereihin. Erityisesti komissio tukeutuu subjektiivisiin kriteereihin, jotka ylittävät objektiivisen välttämättömyyden. Lisäksi komissio ottaa arvioinnissaan huomioon koulutustoimenpiteitä koskevat lakien säännökset, mikä saattaa olennaisesti huonompaan asemaan jäsenvaltiot, joilla on lakisääteinen koulutuksen sisältöä koskeva järjestelmä.
   Neljänneksi riidanalaista päätöstä ei ole perusteltu riittävästi.
   
      (1)  Euroopan yhteisön perustamissopimuksen 87 ja 88 artiklan soveltamisesta koulutustukeen 12.1.2001 annettu komission asetus (EY) N:o 68/2001, EYVL 2001 L 10, s. 20; muutettu asetuksella (EY) N:o 363/2004, EUVL L 63, s. 20 ja asetuksella (EY) N:o 1976/2006, EUVL 2006 L 368, s. 85.